FI Euroopan unionin virallinen lehti L 164/28

KOMISSION ASETUS (EU) 2017/1135,

annettu 23 päivänä kesäkuuta 2017,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse dimetoaatin ja ometoaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Dimetoaatin (dimetoaatin ja ometoaatin summa ilmaistuna dimetoaattina) jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa.

(2) Ranska ilmoitti 22 päivänä huhtikuuta 2016 komissiolle Euroopan parlamentin ja neuvoston asetuksen (EY) N:o 178/2002 (2) 54 artiklan mukaisesti toteutetusta kansallisesta kiireellisestä toimenpiteestä, jolla keskeytettiin tuoreiden kirsikoiden tuonti muista Euroopan unionin jäsenvaltioista tai sellaisista kolmansista maista, joissa sallitaan kirsikkapuiden käsittelyssä tehoainetta dimetoaatti sisältävien kasvinsuojeluaineiden käyttö, ja saattaminen Ranskan markkinoille. Pysyvän kasvi-, eläin-, elintarvike- ja rehukomitean 28 päivänä huhtikuuta 2016 pidetyssä kokouksessa sovittiin kyseisen asetuksen 54 artiklan 2 kohdan mukaisesti, että jäämien enimmäismäärän tarkistaminen olisi asetettava etusijalle uusien jäämien enimmäismäärien vahvistamiseksi Euroopan elintarviketurvallisuusviranomaisen, jäljempänä ’elintarviketurvallisuusviranomainen’, tekemän tieteellisen tarkastelun pohjalta. Komissio pyysi näin ollen asetuksen (EY) N:o 396/2005 43 artiklan mukaisesti elintarviketurvallisuusviranomaista suorittamaan tällaisen dimetoaatin ja ometoaatin nykyisten jäämien enimmäismäärien priorisoidun tarkastelun. Elintarviketurvallisuusviranomainen antoi perustellun lausuntonsa 28 päivänä marraskuuta 2016 (3).

(3) Elintarviketurvallisuusviranomainen ehdotti jäämän määritelmän ’dimetoaatin ja ometoaatin summa ilmaistuna dimetoaattina’ muuttamista siten, että erotetaan ’dimetoaatin’ ja ’ometoaatin’ jäämien määritelmät, ja päätteli, että meloneita ja sokerijuurikkaita koskevat jäämien enimmäismäärät voivat aiheuttaa huolta kuluttajansuojan kannalta. Elintarviketurvallisuusviranomainen suositteli sen vuoksi näitä hyödykkeitä koskevien voimassa olevien jäämien enimmäismäärien alentamista. Se katsoi, että salaattisikuria koskevista jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseistä tuotetta koskevat jäämien enimmäismäärät olisi tämän vuoksi vahvistettava määritysrajan tasolle. Elintarviketurvallisuusviranomainen katsoi, että kiinankaalia koskevista jäämien enimmäismääristä ei ollut saatavilla tietoja kuluttajien kannalta turvallisista hyvistä maatalouskäytännöistä ja että riskinhallinnasta vastaavien tahojen on jatkettava asian tarkastelua. Kyseistä tuotetta koskevat jäämien enimmäismäärät olisi tämän vuoksi vahvistettava määritysrajan tasolle. Se totesi, että eräitä tietoja ei ollut saatavilla greippejä, appelsiineja, sitruunoita, limettejä, mandariineja, kirsikoita, syötäviksi tarkoitettuja oliiveja, punajuuria, porkkanoita, mukulasellereitä, piparjuuria, palsternakkoja, juuripersiljoita, retiisejä ja retikoita, kaurajuuria, lanttuja, nauriita, valkosipuleja, sipuleja, salottisipuleja, varhaissipuleja, tomaatteja, munakoisoja, kurpitsoita, vesimeloneja, parsakaaleja, kukkakaaleja, ruusukaaleja, keräkaaleja, lehtisalaatteja, parsoja, herneitä, öljyoliiveja, ohran-, kauran-, rukiin- ja vehnänjyviä, sokerijuurikkaita ja juurisikureja koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(4) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat, että tekninen kehitys edellyttää erityisten määritysrajojen asettamista tietyille hyödykkeille.

(5) Kun otetaan huomioon elintarviketurvallisuusviranomaisen perusteltu lausunto ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(6) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(7) Sen vuoksi asetusta (EY) N:o 396/2005 olisi muutettava.

(8) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena. Dimetoaatin ja ometoaatin meloneille vahvistettua enimmäismäärää 0,01 mg/kg olisi sovellettava kaikkiin tuotteisiin tämän asetuksen soveltamispäivästä, koska kuluttajiin kohdistuvaa riskiä ei voida sulkea pois jäämien enimmäismäärien nykyisellä tasolla.

(9) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Kaikissa tuotteissa ja niiden pinnalla, lukuun ottamatta meloneita, käytettävän tehoaineen dimetoaatti osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 17 päivää tammikuuta 2018.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 17 päivästä tammikuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä kesäkuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EUVL L 31, 1.2.2002, s. 1).

(3) Reasoned opinion on the the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005. EFSA Journal 2016;14(11):4647, 50 pp.